## Justícia fa el pagament de 9,9 milions corresponents al segon bimestre de 2025 del Torn d’Ofici

*** L’actual pagament dels servicis correspon als mesos de març i abril del present exercici
* La consellera destaca la “voluntat política del Consell a garantir el pagament de la justícia gratuïta, a pesar de l’asfíxia financera de la Comunitat Valenciana a causa d’un sistema de finançament injust”**

La Conselleria de Justícia i Administració Pública ha fet la transferència del pagament del segon bimestre de 2025 de les actuacions dutes a terme pel Consell Valencià de Col·legis de l’Advocacia i del Consell Valencià dels Col·legis de Procuradors, per un import de 9.919.024,80 euros.

En concret, les actuacions abonades pel Torn d’Ofici al Consell Valencià de Col·legis de l’Advocacia ascendixen a 8.654.515,80 euros i l’import destinat al Consell Valencià de Procuradors a 1.255.342,71 euros. D’altra banda, les inversions fetes per la Procura i l’Advocacia ascendixen a 5.656,48 i 3.509,81 euros, respectivament.

Els honoraris pels treballs en el Torn d’Ofici s’abonen, segons la normativa, cada dos mesos, segons els col·legis de l’Advocacia i de la Procura certifiquen els servicis prestats a la Generalitat. D’esta manera, l’actual pagament dels servicis correspon als mesos de març i abril de 2025.

La consellera de Justícia i Administració Pública, Nuria Martínez, ha destacat la voluntat política del Consell de garantir “el pagament dins del termini i en la forma corresponent d’un servici públic essencial com és el de la justícia gratuïta, a pesar de l’asfíxia financera que està patint la Comunitat Valenciana a causa d’un sistema de finançament injust, i a la negativa del Govern d’Espanya d’aprovar un FLA extraordinari que permeta garantir la regularitat dels pagaments com fins al moment s’ha fet”.

En este sentit, Nuria Martínez ha reclamat “al Govern de Pedro Sánchez més sensibilitat i cooperació institucional, perquè els valencians puguen disposar de servicis públics de qualitat en les mateixes condicions que la resta d’Espanya, ja que el torn d’ofici no és un simple tràmit administratiu, sinó que és una garantia que ningú es quede exclòs del sistema judicial per falta de recursos. És justícia amb majúscules, feta des de la vocació i el compromís diari de centenars de professionals”.

La consellera també ha subratllat que “la justícia gratuïta és fonamental per a moltes persones en situacions especialment vulnerables, perquè garantix l’accés a la justícia en igualtat de condicions per a tota la ciutadania, i per això, tenim l’obligació que este servici funcione amb eficàcia i respecte cap als qui el sostenen dia a dia”.

Fecha: 30/06/2025